Document ID: 32012R0942

РЕГЛАМЕНТ (ЕС) № 942/2012 НА СЪВЕТА
от 15 октомври 2012 година
за изменение на Регламент (ЕС) № 667/2010 относно някои ограничителни мерки по отношение на Еритрея
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 215 от него,
като взе предвид Решение 2010/127/ОВППС на Съвета от 1 март 2010 г. относно ограничителни мерки срещу Еритрея (1),
като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
като има предвид, че:
(1)
На 26 юли 2010 г. Съветът прие Регламент (ЕС) № 667/2010 (2), който налага обща забрана за предоставянето на технически съвети, помощ, обучение, финансиране и финансова помощ, свързани с военни дейности, на всяко лице, образувание или орган в Еритрея.
(2)
На 25 юли 2012 г. Съветът за сигурност на ООН прие Резолюция 2060 (2012), като с точки 11 и 12 от нея се въвеждат някои изключения от ембаргото на оръжие, наложено с Резолюция на Съвета за сигуронст на ООН 1907 (2009).
(3)
С цел привеждане в изпълнение на Резолюция 2060 (2012) на 15 октомври 2012 г. Съветът прие Решение 2012/632/ОВППС (3), с което се изменя Решение 2010/127/ОВППС като се въвеждат някои изключения от забраната за оказване на помощ.
(4)
Тази мярка попада в обхвата на Договора и следователно за нейното прилагане е необходимо регулаторно действие на равнището на Съюза, по-специално с цел да се осигури еднаквото ѝ прилагане от страна на стопанските субекти във всички държави членки.
(5)
Поради това Регламент (ЕС) № 667/2010 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 667/2010 се изменя, както следва:
1)
В член 2 се добавят следните параграфи:
„3. Параграф 1 не се прилага спрямо предоставянето на техническа помощ, финансиране и финансова помощ във връзка с несмъртоносно военно оборудване, предназначено единствено за хуманитарни цели или за защита, одобрени предварително от Комитета по санкциите.
4. Параграф 1 не се прилага спрямо предоставянето на техническа помощ, финансиране и финансова помощ във връзка със защитно облекло, включително бронежилетки и военни каски, временно изнасяни в Еритрея от персонала на Организацията на обединените нации, от представители на медиите, както и от хуманитарни работници и работници в областта на развитието и съпътстващия ги персонал, само за лично ползване.“
2)
Приложение II се заменя с текста в приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Люксембург на 15 октомври 2012 година.

Labels: 12
18
13
5